Tupperware dalk binnekort iets van die verlede(Foto: Tupperware) Tupperware, vervaardiger van menigte huishoudings se gunstelingbergingshouers, is in diep finansiële moeilik en gaan ná 77 jaar moontlik sy deure moet sluit indien hy nie vinnig bykomende finansiering bekom nie. Die Amerikaanse maatskappy sê daar bestaan “wesenlike twyfel oor sy vermoë om voort te gaan” nadat sy aandele Maandag met byna 50% getuimel het. Die aandele het Dinsdag met ’n skrale 5,6% herstel. Tupperware loop boonop die gevaar om van die New Yorkse aandelebeurs gedenoteer te word omdat hy nog nie sy jaarverslag ingedien het nie. Die maatskappy word intussen genoop om sy lenings te heronderhandel nadat hy sy leningsooreenkomste reeds drie keer sedert Augustus verlede jaar gewysig het. Tupperware sê hy sukkel met hoër rentekoste op sy lenings, terwyl hy probeer om die besigheid om te keer. Goue oue (Foto: Tupperware) Die Tupperware-handelsmerk het in die 1950’s en 1960’s groot bekendheid – en gewildheid – verwerf toe mense wêreldwyd Tupper-partytjies by hul huise gehou het waartydens die plastiekhouers verkoop is. Dekades later het Tupperware steeds regstreekse verkoopsmag, wat beteken hy verdien ŉ persentasie van elke Tupper-produk wat verkoop word. Die verkoopsmag het egter in 2022 met 18% gekrimp vergeleke met die vorige jaar. Die maatskappy, wat ook tydens die Covid-19-pandemie swaar getref is, het nou noodgedwonge sy produkte in die Amerikaanse kleinhandelketting Target begin verkoop in ŉ poging om jonger kopers sowel as ander kleinhandelaars wêreldwyd te lok. Tupperware het ook reeds sy reeks uitgebrei na kookprodukte, wat insluit ŉ rooster wat in ŉ mikrogolf gebruik word. Neil Saunders, besturende direkteur van kleinhandel by die konsultasiemaatskappy GlobalData, sê indien die maatskappy tien jaar gelede met vernuwing begin het, het Tupperware se lot dalk vandag anders daarna uitgesien. Hy twyfel egter of daar enigiets is wat die maatskappy nog kan doen om hom uit die finansiële verknorsing te help. “Tupperware het versuim om met die tyd te verander wat sy produkte en verspreiding betref,” sê Saunders. Saunders sê dat die verkoop van Tupperware-produkte aan jonger klante – deur byvoorbeeld Tupper-partytjies – eenvoudig nie in hedendaagse tye werk nie. Die maatskappy se ouer klante het boonop reeds aanbeweeg na goedkoper én meer modieuse houers wat in winkels of aanlyn beskikbaar is. Tupperware waarsku “dat hy dalk nie voldoende likiditeit in die nabye toekoms sal hê nie”. Die sukkelende maatskappy werk nou saam met finansiële adviseurs in ’n poging om meer geld en beleggings te verseker. Die moontlikheid word ook ondersoek of die maatskappy van sy eiendom kan verkoop en poste kan besnoei om die deure oop te hou. Bron: BBC